Коми Республикаса Юралысь Вячеслав Гайзер висьталiс, мый Кöрткерöс районын том войтырöс военно-патриотическöя сöвмöдан шöрин стрöитöм кузя балаыс подулавтöм.

«Тайö примерыс петкöдлö, кыдзи кужтöг решайтöны Коми Республикалы тöдчана могъяс. 2006 воын баласö видлалiгöн на олöмö пöртысьяс кö эз прöста шенасьны лозунгъясöн, эськö гöгöрвоисны, мый воасны талунъя сьöкыд серпасöдз», - пасйис Вячеслав Гайзер.

Сiйö сiдзжö тöдчöдiс, мый абу кö позянлуныс плöщадкаын стрöитны Патриотическöя сöвмöдан шöрин, колö стрöитны сiйöс мöдтор улö, медым видзöм сьöмыс эз вош. Талун корректируйтöм сметаын 117 миллионсьыс объект стрöитöм вылö видзöма 38 миллион гöгöр.

Коми Республикаса Юралысь тшöктiс Коми Республикаса йöзöс велöдан министерстволы Россияса ДОСААФ-кöд да ветеранъяслöн дiнму организацияяскöд öттшöтш думыштны, кыдзи аддзыны позянлун котыртны том войтырöс военно-патриотическöя сöвмöдан шöринъяс каръясын да районъясын, кöнi эмöсь та вылö плöщадкаяс.

Таысь öтдор, регионса Юралысь вöзйис уджалан группалы думыштны, мый вöчны кыпöдöм стрöйбаясöн да инфраструктураöн. Уна сикас вариант пиысь öти – лöсьöдны ичöт авиация база да видзны сэнi Авиалесоохраналысь самолётъяс.

«2011 вося гожöмöдз Кöрткерöс районын объектсö колö пыртны уджö, татшöм ыджыд рöскод бöрын воштыны сiйöс оз позь», - тöдчöдiс Вячеслав Гайзер.